भारतीय संस्कृति आनंदवाहिनी है, उल्लास-सलिला है, अतः हमारे सारे पर्व मंगल माधुर्य से ओतप्रोत हैं। इसलिए यहां प्रत्येक दिन पर्व है, पूजा-अर्चना का प्रसंग है। भारत को त्योहारों का देश है। पंचांग खोलकर देखिए हर दिन कोई ना कोई त्यौहार है, मेला है। इनमें प्रमुख पर्व चार हैं। होली रक्षाबंधन दशहरा और दिवाली। होली आपसी मेल मिलाप का पर्व है। रक्षाबंधन वस्तुतः भाई बहन के पावन प्रेम की रक्षा का त्योहार है। दशहरा असत्य और आसुरी प्रवृत्ति पर सत्य और देवत्व की विजय का साक्षी है। शक्ति की आराधना का पर्व है। दीपावली एक ओर अंधकार पर ज्योति की विजय का संदेश देता है, तो दूसरी ओर भगवती लक्ष्मी की आराधना और स्वागत का पर्व है। समाज की भौतिक समृद्धि लक्ष्मी पर ही आश्रित है।